RO Jurnalul Oficial al Uniunii Europene L 326/35

DECIZIA COMISIEI

din 7 noiembrie 2008

privind neincluderea napropamidului în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin această substanță

[notificată cu numărul C(2008) 6281]

(Text cu relevanță pentru SEE)

(2008/902/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 91/414/CEE a Consiliului din 15 iulie 1991 cu privire la introducerea produselor fitosanitare pe piață (1), în special articolul 8 alineatul (2) paragraful 4,

întrucât:

(1) Articolul 8 alineatul (2) din Directiva 91/414/CEE prevede că un stat membru poate autoriza, de-a lungul unei perioade de 12 ani de la data notificării respectivei directive, introducerea pe piață a produselor de protecție a plantelor care conțin substanțe active care nu sunt menționate în anexa I la directiva respectivă și care se află deja pe piață la doi ani de la data notificării, timp în care se efectuează o examinare progresivă a acestor substanțe în cadrul unui program de lucru.

(2) Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele de punere în aplicare a etapei a treia a programului de lucru menționat la articolul 8 alineatul (2) din Directiva 91/414/CEE și stabilesc o listă cu substanțe active care urmează să fie evaluate în vederea posibilei lor includeri în anexa I la Directiva 91/414/CEE. Lista respectivă include napropamidul.

(3) Efectele napropamidului asupra sănătății oamenilor și asupra mediului au fost evaluate în conformitate cu dispozițiile prevăzute în Regulamentele (CE) nr. 451/2000 și (CE) nr. 1490/2002 pentru o serie de utilizări propuse de notificator. În plus, regulamentele menționate anterior desemnează statele membre raportoare care trebuie să înainteze Autorității Europene pentru Siguranța Alimentară (EFSA) rapoartele de evaluare și recomandările aferente, în conformitate cu articolul 10 alineatul (1) din Regulamentul (CE) nr. 1490/2002. Pentru napropamid, statul membru raportor a fost Danemarca și toate informațiile pertinente au fost prezentate la 6 septembrie 2005.

(4) Raportul de examinare a făcut obiectul unei evaluări inter pares de către statele membre și EFSA în cadrul Grupului său de lucru pentru evaluare și a fost prezentat Comisiei la 26 martie 2008 sub forma concluziilor EFSA cu privire la evaluarea inter pares a examinării riscurilor privind substanța activă napropamid în calitatea sa de pesticid (4). Acest raport de evaluare a fost revizuit de către statele membre și Comisie în cadrul Comitetului permanent pentru lanțul alimentar și sănătatea animală și a fost finalizat la 11 iulie 2008 sub forma raportului Comisiei de examinare a napropamidului.

(5) În cursul evaluării acestei substanțe active, a fost identificat un număr de aspecte problematice. În special, pe baza datelor disponibile, a fost imposibilă realizarea unei evaluări fiabile a riscurilor legate de percolarea metabolitului NOPA în apele freatice. În plus, datele disponibile nu au demonstrat că riscurile pentru organismele acvatice și păsările și mamiferele care se hrănesc pe bază de pește sunt acceptabile. Prin urmare, nu a fost posibil să se concluzioneze, pe baza informațiilor disponibile, că napropamidul îndeplinea criteriile pentru includerea în anexa I la Directiva 91/414/CEE.

(6) Comisia l-a invitat pe notificator să-și prezinte observațiile cu privire la rezultatele evaluării inter pares și la intenția sa de a susține sau nu în continuare includerea acestei substanțe în anexă. Notificatorul a prezentat observațiile sale, care au fost examinate cu atenție. Cu toate acestea, în ciuda argumentelor invocate de notificator, aspectele problematice identificate nu au putut fi înlăturate, iar evaluările efectuate pe baza informațiilor transmise și evaluate în cursul reuniunilor experților EFSA nu au demonstrat că, în condițiile de utilizare propuse, produsele de protecție a plantelor care conțin napropamid ar îndeplini în general cerințele prevăzute la articolul 5 alineatul (1) literele (a) și (b) din Directiva 91/414/CEE.

(7) În consecință, napropamidul nu ar trebui inclus în anexa I la Directiva 91/414/CEE.

(8) Ar trebui luate măsuri pentru a se asigura faptul că autorizațiile acordate pentru produsele de protecție a plantelor care conțin napropamid sunt retrase într-o perioadă determinată și nu sunt reînnoite și că nu se mai acordă autorizații noi pentru produse de acest tip.

(9) Orice perioadă de grație acordată de un stat membru pentru eliminarea, depozitarea, introducerea pe piață și utilizarea stocurilor existente de produse de protecție a plantelor care conțin napropamid nu ar trebui să depășească 12 luni, pentru a limita utilizarea stocurilor existente la o singură perioadă de vegetație suplimentară, ceea ce garantează faptul că produsele de protecție a plantelor care conțin napropamid rămân disponibile fermierilor pentru o perioadă de 18 luni de la adoptarea prezentei decizii.

(10) Prezenta decizie nu exclude prezentarea unei cereri pentru napropamid în conformitate cu dispozițiile articolului 6 alineatul (2) din Directiva 91/414/CEE și cu normele de aplicare prevăzute de Regulamentul (CE) nr. 33/2008 al Comisiei (5) în vederea unei posibile includeri a napropamidului în anexa I la această directivă.

(11) Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTA DECIZIE:

Articolul 1

Nu se include napropamidul în calitate de substanță activă în anexa I la Directiva 91/414/CEE.

Articolul 2

Statele membre se asigură că:

(a) autorizațiile pentru produsele de protecție a plantelor care conțin napropamid sunt retrase până la 7 mai 2009;

(b) de la data publicării prezentei decizii, nu se acordă și nu se reînnoiește nicio autorizație pentru produsele de protecție a plantelor care conțin napropamid.

Articolul 3

Orice perioadă de grație acordată de către statele membre în conformitate cu dispozițiile articolului 4 alineatul (6) din Directiva 91/414/CEE trebuie să fie cât mai scurtă posibil și să expire cel târziu la 7 mai 2010.

Articolul 4

Prezenta decizie se adresează statelor membre.

Adoptată la Bruxelles, 7 noiembrie 2008. Pentru Comisie Androulla VASSILIOU Membru al Comisiei

(1) JO L 230, 19.8.1991, p. 1.

(2) JO L 55, 29.2.2000, p. 25.

(3) JO L 224, 21.8.2002, p. 23.

(4) Raport științific EFSA (2008) 140, 1-72. Conclusion regarding the peer review of the pesticide risk assessment of the active substance napropamide (Concluzii privind evaluarea inter pares a examinării riscurilor privind substanța activă napropamid în calitatea sa de pesticid) finalizat la 26 martie 2008.

(5) JO L 15, 18.1.2008, p. 5.